เมื่อวันที่ 16 มกราคม ค.ศ. 2024 อิหร่านได้โจมตีด้วยขีปนาวุธและโดรนหลายครั้งภายในแคว้นบาโลชิสถานของปากีสถาน โดยอ้างว่าได้กำหนดเป้าหมายไปที่กลุ่มญัยชุลอัดล์ซึ่งเป็นกลุ่มติดอาวุธในอิหร่าน เหตุการณ์ดังกล่าวเกิดขึ้นหนึ่งวันหลังจากที่อิหร่านเปิดฉากโจมตีทางอากาศและโดรนหลายครั้งที่คล้ายกันในอิรักและซีเรีย โดยอ้างว่าได้กำหนดเป้าหมายไปที่สำนักงานใหญ่ระดับภูมิภาคของหน่วยข่าวกรองอิสราเอลและฐานที่มั่นของกลุ่มก่อการร้ายหลายแห่งเพื่อตอบโต้เหตุระเบิดในเคร์มอนเมื่อวันที่ 3 มกราคม ซึ่งกลุ่มรัฐอิสลามอ้างความรับผิดชอบ รัฐบาลปากีสถานประณามการโจมตีดังกล่าวและระบุว่าอิหร่านได้สังหารเด็ก 2 คนและละเมิดน่านฟ้าปากีสถานโดยปราศจากการยั่วยุ

เมื่อวันที่ 18 มกราคม ปากีสถานดำเนินการโจมตีทางอากาศตอบโต้ในจังหวัดซีสถานและบาโลชิสถานของอิหร่าน โดยอ้างว่าได้โจมตีที่ซ่อนของกลุ่มกบฏแบ่งแยกดินแดนบาโลจซึ่งเกี่ยวข้องกับความขัดแย้งกับปากีสถาน รัฐบาลอิหร่านระบุว่าพลเมืองต่างชาติ 7 คน รวมถึงผู้หญิง 3 คนและเด็ก 4 คน ถูกสังหารในการโจมตีทางอากาศครั้งนี้

ภูมิหลัง
--------

### การก่อความไม่สงบในซีสถานและบาโลชิสถาน

บทความหลัก: การก่อความไม่สงบในซีสถานและบาโลชิสถาน
ตั้งแต่ปี ค.ศ. 2004 เป็นต้นมา จังหวัดซีสถานและบาโลชิสถานทางตะวันออกเฉียงใต้ของอิหร่านได้พัวพันกับความขัดแย้งกับกลุ่มแบ่งแยกดินแดนบาโลจกลุ่มต่าง ๆ ซึ่งรวมถึงกลุ่มญัยชุลอัดล์ด้วย เมื่อวันที่ 15 ธันวาคม ค.ศ. 2023 การโจมตีของกลุ่มญัยชุลอัดล์ในเมืองรอสก์ของอิหร่านทำให้ตำรวจเสียชีวิต 11 นาย ตามรายงานของสื่ออิหร่าน และการโจมตีของกลุ่มนี้ได้เกิดขึ้นอีกครั้งใน ค.ศ. 2019 โดยคร่าชีวิตสมาชิกกองพิทักษ์ปฏิวัติอิสลามไป 27 นาย

### การโจมตีโดยขีปนาวุธในอิรักและซีเรีย

บทความหลัก: เหตุระเบิดในเคร์มอน และ การโจมตีเออร์บิล พ.ศ. 2567
การโจมตีดังกล่าวเกิดขึ้นหนึ่งวันหลังจากการโจมตีด้วยขีปนาวุธในอิรักและซีเรีย โดยอ้างว่ามุ่งเป้าไปที่กลุ่มก่อการร้ายเพื่อตอบโต้เหตุระเบิดในเคร์มอนใน ค.ศ. 2024 เหตุการณ์ดังกล่าวเกิดขึ้นในวันเดียวกับที่อันวาร์ อุล ฮัก กาการ์ นายกรัฐมนตรีรักษาการของปากีสถาน และโฮเซย์น แอมีร์แอบโดลลอฮียอน รัฐมนตรีว่าการกระทรวงการต่างประเทศอิหร่าน กำลังพบกันระหว่างการประชุมเศรษฐกิจโลกที่เมืองดาโฟส ประเทศสวิตเซอร์แลนด์ และในขณะที่กองทัพเรืออิหร่านและปากีสถานจัดการฝึกซ้อมร่วมกันในอ่าวเปอร์เซีย

การโจมตี
--------

สื่อโทรทัศน์แห่งรัฐอิหร่านกล่าวว่ากองพิทักษ์ปฏิวัติอิสลาม ได้ใช้ขีปนาวุธที่แม่นยำและการโจมตีด้วยโดรนเพื่อทำลายฐานที่มั่น 2 แห่งของกลุ่มญัยชุลอัดล์ในแคว้นบาโลชิสถานทางตะวันตกเฉียงใต้ของปากีสถาน การโจมตีมุ่งเป้าไปที่บ้านในหมู่บ้านโคเอซับซ์ในเขตพันจ์กูร์ จากชายแดนปากีสถาน–อิหร่าน ทางการปากีสถานกล่าวว่ามีเด็ก 2 คนเสียชีวิตจากการโจมตี และอีก 4 คนได้รับบาดเจ็บ นอกจากนี้ ยังระบุด้วยว่ามีโดรนประมาณ 3 ถึง 4 ลำถูกปล่อยในพื้นที่ดังกล่าว โจมตีมัสยิด บ้าน และอาคารอื่น ๆ

ผลสืบเนื่อง
-----------

วันรุ่งขึ้นหลังจากการโจมตี พันเอก โฮเซย์น แอลี จอแวดอนแฟร์ ของกองพิทักษ์ปฏิวัติอิสลาม ถูกมือปืนนิรนามลอบสังหารในจังหวัดซีสถานและบาโลชิสถาน กลุ่มญัยชุลอัดล์ออกมาอ้างความรับผิดชอบต่อการโจมตีดังกล่าวตามรายงานจากสื่ออิหร่าน

### การโจมตีของปากีสถานในอิหร่าน

เมื่อวันที่ 18 มกราคม ปากีสถานได้โจมตีทางทหารในอิหร่าน โดยอ้างว่ามุ่งเป้าไปที่กลุ่มติดอาวุธบาโลจ สถานที่แห่งหนึ่งในเมืองแซรอวอนถูกโจมตี เจ้าหน้าที่อิหร่านอ้างว่ามีชาวต่างชาติเสียชีวิต 9 ราย รวมถึงผู้หญิง 3 คนและเด็ก 4 คน กระทรวงการต่างประเทศปากีสถานเรียกปฏิบัติการทางทหารครั้งนี้ว่าปฏิบัติการมาร์กบาร์ซาร์มาชาร์

กลุ่มญัยชุลอัดล์อ้างว่าโดรนและจรวด 6 ลูกโจมตีที่อยู่อาศัย ส่งผลให้มีเด็กเสียชีวิต 2 คน และผู้หญิงบาดเจ็บ 3 คน รวมถึงวัยรุ่น 1 คน

อ้างอิง
-------

1. ↑  Malekian, Somayeh; Shalvey, Kevin (16 January 2024). "US condemns Iran for missile strikes in Iraq and Syria". ABC News. เก็บจากแหล่งเดิมเมื่อ 17 January 2024. สืบค้นเมื่อ 17 January 2024.
2. 1 2 3  Ahmed, Munir; Gambrell, Jon (17 January 2024). "Pakistan condemns Iran over bombing allegedly targeting militants that killed 2 people". Associated Press. เก็บจากแหล่งเดิมเมื่อ 17 January 2024. สืบค้นเมื่อ 17 January 2024.
3. ↑  Shahid, Saleem (17 January 2024). "Iran 'attacks militant bases in Panjgur'". *DAWN.COM* (ภาษาอังกฤษ). เก็บจากแหล่งเดิมเมื่อ 17 January 2024. สืบค้นเมื่อ 17 January 2024.
4. ↑  Hallam, Jonny; Khan, Asim; Regan, Helen (17 January 2024). "Pakistan condemns deadly Iranian missile strike on its territory as an 'unprovoked violation'". CNN. เก็บจากแหล่งเดิมเมื่อ 17 January 2024. สืบค้นเมื่อ 17 January 2024.
5. ↑  Hallam, Jonny; Kham, Asim; Regan, Helen (17 January 2024). "Pakistan condemns deadly Iranian missile strike on its territory as tensions spike across region". *CNN*. เก็บจากแหล่งเดิมเมื่อ 18 January 2024.
6. ↑  "IRGC colonel martyred in assassination move in SE Iran". Mehr. 17 January 2024. เก็บจากแหล่งเดิมเมื่อ 17 January 2024. สืบค้นเมื่อ 17 January 2024.
7. ↑  "جیش الظلم مسئولیت ترور شهید جاودان‌فر را برعهده گرفت" [Jaish al-Zalum took responsibility for the assassination of Shaheed Javadanfar] (ภาษาPersian). ISNA. 17 January 2024. เก็บจากแหล่งเดิมเมื่อ 18 January 2024. สืบค้นเมื่อ 17 January 2024.`{{cite news}}`: CS1 maint: unrecognized language (ลิงก์)
8. ↑  Siddiqui, Usaid (18 January 2024). "Pakistan-Iran attacks live: At least 9 killed near Iran's southeast border". *Al Jazeera*. เก็บจากแหล่งเดิมเมื่อ 18 January 2024. สืบค้นเมื่อ 18 January 2024.
9. ↑  Farmer, Ben (18 January 2024). "Pakistan carries out strikes on militant groups inside Iran". *The Telegraph*. เก็บจากแหล่งเดิมเมื่อ 18 January 2024. สืบค้นเมื่อ 18 January 2024.
10. ↑  "Operation Marg Bar Sarmachar". *mofa.gov.pk*. Ministry of Foreign Affairs. เก็บจากแหล่งเดิมเมื่อ 18 January 2024. สืบค้นเมื่อ 18 January 2024.